CELEX: 62009TN0073
Language: fi
Date: 2009-02-18 00:00:00
Title: Asia T-73/09: Kanne 18.2.2009 – Compagnie de Saint-Gobain v. komissio

1.5.2009   
            
            
               FI
            
            
               Euroopan unionin virallinen lehti
            
            
               C 102/25
            
         Kanne 18.2.2009 – Compagnie de Saint-Gobain v. komissio
   (Asia T-73/09)
   2009/C 102/39
   Oikeudenkäyntikieli: ranska
   
      Asianosaiset
   
   
      Kantaja: Compagnie de Saint-Gobain (Courbevoie, Ranska) (edustajat: asianajajat P. Hubert ja E. Durand)
   
      Vastaaja: Euroopan yhteisöjen komissio
   
      Vaatimukset
   
   
               —
            
            
               EY 81 artiklan ja ETA-sopimuksen 53 artiklan soveltamista koskevasta menettelystä tehty komission tekemä päätös K(2008) 6815 (asia COMP/39.125 – Autolasi) on kumottava; samoin on kumottava kyseisen päätöksen perustelut, joiden nojalla Compagnie de Saint-Gobainista on tehty kyseisen päätöksen adressaatti, sekä tehtävä tästä kaikki johtopäätökset sakon määrän suhteen
            
         
               —
            
            
               toissijaisesti ja riippumatta siitä, voiko Compagnie de Saint-Gobain olla mainitun päätöksen adressaatti, Saint-Gobain -konsernin yhtiöille määrätyn sakon määrää on alennettava
            
         
               —
            
            
               komissio on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kantaja vaatii kanteellaan ensimmäisen oikeusasteen tuomioistuinta kumoamaan osittain komission asiassa COMP/39.125 – Autolasi 12.11.2008 tekemän päätöksen K(2008) 6815 lopullinen, jossa komissio totesi, että tietyt yritykset olivat rikkoneet EY 81 artiklan 1 kohtaa ja ETA-sopimuksen 53 artiklan 1 kohtaa jakamalla autolasien toimitussopimuksia ja sovittamalla yhteen hintapolitiikkaansa ja hankintastrategioitaan Euroopan autolasimarkkinoilla.
   Kantaja vetoaa kanteensa tueksi neljään kanneperusteeseen, jotka koskevat
   
               —
            
            
               asetuksen N:o 1/2003 (1) 23 artiklan 2 kohdan rikkomista ja rangaistuksen kohteen täsmällistä yksilöintiä koskevan periaatteen loukkaamista, koska Compagnie de Saint-Gobainista on tehty kanteen kohteena olevan päätöksen adressaatti sillä perusteella, että se on Saint-Gobain Glass France SA -nimisen yhtiön emoyhtiö, ilman, että se on itse ja suoraan osallistunut rikkomiseen
            
         
               —
            
            
               perusteluvelvollisuuden laiminlyöntiä, asetuksen N:o 1/2003 23 artiklan 2 kohdan rikkomista ja rangaistuksen kohteen täsmällistä yksilöintiä koskevan periaatteen loukkaamista, koska komissio ei ole osoittanut, että koko Saint-Gobain -konsernin konsolidoitua kokonaisliikevaihtoa voitiin käyttää laskentaperusteena seuraamuksen määrittämisessä
            
         
               —
            
            
               luottamuksensuojan ja taannehtivuuskiellon periaatteiden loukkaamista niiltä osin kuin komissio on soveltanut sakkojen määrän laskemista koskevia vuoden 2006 suuntaviivoja (2) taannehtivasti sellaisiin tekoihin, jotka ovat kokonaisuudessaan tapahtuneet ennen kyseisten suuntaviivojen voimaantuloa
            
         
               —
            
            
               asetuksen N:o 1/2003 23 artiklan 2 kohdan rikkomista ja suhteellisuusperiaatteen loukkaamista, koska minkäänlaista rikkomisen uusimiseen liittyvää tekijää ei ole mahdollista ottaa huomioon.
            
         
      (1)  Perustamissopimuksen 81 ja 82 artiklassa vahvistettujen kilpailusääntöjen täytäntöönpanosta 16.12.2002 annettu neuvoston asetus (EY) N:o 1/2003 (EYVL 2003, L 1, s. 1).
   
      (2)  Suuntaviivat asetuksen N:o 1/2003 23 artiklan 2 kohdan a alakohdan mukaisesti määriteltävien sakkojen laskennasta (EUVL 2006, C 210, s. 2).